'Et ndunnah Lizwif,
ndunnah Sizi yuba 'alha' 'int'ah,
'en ndo búlhni,
“Sughunek 'óohtun 'ink'ez buk'úne 'uht'en t'eh,
'alha 'uhoont'ah hoh sugha hoodul'eh ahli.
'Ink'ez 'et huwa ndai khunek 'alha' 'int'ah 'i t'enoohzin,
'ink'ez 'i bugha 'aw 'o 'un 'ulhna wahle ghaít'ah.”
'Et 'uhiyúlhni,
“Nuwheni Abraham buts'u hatsánde 'uts'int'ah.
'Aw whutsuh da 'uyoon ba 'ulhna chats'ílah,
'ink'ez di ka ne'díni,
nuhwhula na'dutetnih nedíni?”
'Et Sizi ndo búlhni,
“Soo ts'ah'un na'a 'un whudúsni,
ndunnah lubeshi 'uhulh'en,
'en lubeshi ba 'ulhna hinli.
Ndan koo 'ilhunuh 'ulhna unli,
'en 'aw 'ahoolhyez 'et 'usda ílah,
'et whunts'i ndan koo whudune buye',
'en 'ahoolhyez wheni,
'et 'usda.
'Et huwa ndun buYe' lubeshi ch'a nuhwhulanadutnih t'eh,
'et t'eh 'alha 'uhoont'ah 'aw 'o 'un 'ulhna wahle ghaít'ah.
T'ewhunúszun Abraham buts'u háhde ahli,
'et whunts'ih sughunek 'aw buka cha'nuhzun,
'et huwa sutuzelhghelh hukwa' nahzun.
Ndet se'aBá whusunelhtan,
'et 'un whudúsni.
'Et whunts'ih nuhwheni nuhwhé'abá 'unwhúlhni,
hoh teh né'aht'en.”
'Et 'uhiyúlhni,
“Abraham 'en buts'u hats'ánde ts'inli.”
'Et Sizi ndo búlhni,
“Abraham 'en buts'ah hahde t'eh,
'en be 'ut'en k'ah zeh da ne'óoht'en.
'Et whunts'ih k'an si nts'oh teh 'unuhwhudúsni ts'ah'un na'a 'uhoont'ah hoh Yak'usda ts'un whudásts'o.
'Et whunts'ih nuhwheni sutuzelhghelh hukwa' nahzun.
Njan 'et 'aw Abraham be 'ut'en k'ah ilah 'uhoont'ah.
Nuhwhe'abá be 'ut'en k'ah 'uwhulh'en.”
'Et doo chah 'uhiyúlhni,
“Aw nuwheni nuwhusulhutsi ilah 'uts'int'ah!
'Ilhunuh ne'aBá 'en Yak'usda unli!”
'Et Sizi ndo búlhni,
“Yak'usda 'en nuhwhu'aBá unli t'eh,
si suk'eoohtsi' wule da,
Yak'usda buts'un háya 'et huwa.
'Aw sich'oh sughá ilah whusáya,
Yak'usda whusásalh'a.
Nts'e na'a nuhwulh yalhtuk,
'aw t'ewhunuzáhzun.
Daja nuhwhudúsni 'aw sudóohts'o hukwa cha'nuzáhzun 'et huwa.
Netsudule 'en nuhwhé'abá 'int'ah.
Ndet 'en hukwa' ninzun,
hoh zeh ne'óoht'en hukwa' nahzun.
Soo 'udechoo da whuts'un dune ughan unli.
'Aw ts'ah'un 'uhoont'ah hukwa cha'nizun,
'et huwa 'aw ndi khunek 'alha' 'int'ah 'i bughu yoolah.
Nts'oh tula ne'duni tink'us na'a zeh yalhtuk,
dich'oh duk'una'a 'utni.
Ndi whuts'it 'en 'int'ah,
'ink'ez khunek whuts'it,
'i 'en zeh buts'u haídukat 'et huwa.
'Et si khunek 'alha' 'int'ah 'aw 'i zeh be yalhtuk,
'et 'aw nuhwhuba 'alha' cha'duzusni.
'Aw nuhtah 'ilhunuh whunts'ih si lubeshi 'ulh'en 'úsdli doohtni ghaít'ah.
'Et huwa khunek 'alha' 'int'ah,
'i be 'un whudúsni 'ink'ez,
di ka 'et nuhwhuba 'alha' cha'duzusnih?
Ndunnah Yak'usda budune unli,
'en zeh Yak'usda bughunek hidits'o.
Nuhwheni 'aw Yak'usda budune cháhlah 'et huwa bughunek 'aw dóohts'o ghaít'ah,”
hubúlhni.
'Et Lizwif 'uhiyúlhni,
“Alha 'i be nts'útni,
nyun Samaria whut'en 'int'ah 'ink'ez ntsi' nudúdeh 'i nyudínda!”
'Et Sizi ndo búlhni,
“Aw ntsi' nudúdeh 'i sughu hoolah hoh,
se'aBá 'en délhti,
'et nuhwheni 'aw chasudulhti.
'Aw 'uyoon sudóolhti hukwa cha'núszun,
'et 'ilhunuh suba whudutélhti hoonli,
'en naheyelh chah 'int'ah.
Soo ts'ah'un na'a 'un whudúsni,
ndan sughunek yoontun,
'en 'aw dahóotsah ghaít'ah.”
'Et Lizwif 'uhiyúlhni,
“K'an 'aw 'et t'éts'onínzun ntsi' nudúdeh 'i nyudínda!
Abraham 'ink'ez nus whúnilh'en yahadla,
'et whunts'ih né'dini,
ndunnah nghunek yoontun,
'aw dahóotsah ghaít'ah díni.
Ne'abá Abraham dazsai inle.
'En ba nus 'ilcho hoh ih 'udini?
'Et nus whúnilh'en,
'en chah yahadla.
'En chah huba nus 'ilcho ih?
Soo ndan inli dini ho' dini?”
'Et Sizi ndo búlhni,
“Sich'oh duba nadesduti t'eh,
sich'oh be núscha 'ants'ih 'int'ah.
'Et whunts'ih nuhwheni ndun nuhYak'usda dáhni,
'en si se'aBá 'int'ah,
'ink'ez 'en sudélhti.
'Et nuhwheni 'aw t'echanáhzil,
'et si t'enuszun.
'Aw si t'enuzuszun dusni t'eh,
'et nuhwheni nuhk'una'a whahts'it usdli ho' dutesnilh.
'Et whunts'i ndun soo t'enuszun 'ink'ez bughunek 'ahoolhyez wheni buk'úne 'ust'en.
Nuhwhé'abá Abraham tube hóont'i whe suts'ó dezulh,
'et whute'ilh.
'Aw 'et whunalh'en 'ink'ez tube whunálhnik.”
'Et Lizwif 'uhiyúlhni,
“Nilh'en cha'hoont'ah teh ne'dini!
'Awhuz skwunlai lanezi (50) nyeyus k'ut ilah,
'ink'ez 'udini Abraham 'uda in'en dini!”
'Et Sizi ndo búlhni,
“Soo ts'ah'un na'a 'un whudúsni,
Abraham whuteleh whutsuh da,
'et 'uda si usdli ho 'ust'ah.”
'Et ndo búlhni hoh,
ts'iyawh tse hiyeni dézgooh,
'i be whusa be' hínalh'uz 'ink'ez hituzelhghelh 'et hukwa.
'Et Sizi hubuch'a untelhú'i 'ink'ez soo hubutah 'et lhunásja hoh luglez whucho 'et tinánja.